Ander Gortazar

Ander Gortazar Balerdi (Donostia, 1985) arkitektoa eta irakaslea da. RAZ diseinu-aholkularitzaren sortzaileetako bat izan zen 2018an. Euskal Herriko Unibertsitatean eta Varsoviako Unibertsitate Politeknikoan dihardu irakasle. 2008an lortu zuen arkitekturako titulazioa Euskal Herriko Unibertsitatean eta 2020ko urtarriletik UPV/EHUko Hirigintza eta lurralde-antolaketa irakaslea da. 

2010-2020 hamarkadan Katalunian (2019-2013) aritu zen eta Polonian (2013-2018) izan zen ikerlari. Katalunian Institute for Advanced Architecture of Catalonian lehenik eta, ondoren, Built by Associative Data enpresan lanean eta UPCn hirigintza masterra egiten. Polonian, BuroHappold enpresan lanean aritu zen.

Aldiri aldizkariaren sortzaile 

Aldiri. Arkitektura eta abar aldizkarian hasieratik izan zen kolaboratzaile. Udako Euskal Unibertsitatearen laguntzarekin 2009an argitaratu zuten 0 zenbakia, Hasiberriak. Arkitekto gazteon komeriak izenburupean, eta lehendabiziko zenbaki hartako parte-hartzaileen artean zeuden Gortazar eta beste hainbat arkitekto hasiberri, besteak beste: Unai Fernandez de Betoño, Ibai Gandiaga, Maider Uriarte, Ula Iruretagoiena, Agurtzane Elguren, Kepa Iturralde eta Anartz Ormaza. Geroago ere beti izan da aldizkariko erredakzio-kontseiluko kide.

Aldiri talde-lanaren emaitza izan da hasieratik. Garai hartan baziren arkitekturako oinarrizko liburu batzuk euskarara itzuliak (Müller-ren Arkitektura Atlasa, Paricioren Arkitekturaren eraikuntza, edo Solà-Moralesen Hiri-hazkunde motak), baina taldeak euskarazko berezko sorkuntza bultzatu nahi zuen, eta ez soilik arkitekturaz modu ortodoxoan aritu beste hainbat aldizkariren moduan; bestelako gaiei ere tartea eskaini nahi zieten: hirigintza, lurralde-antolamendua, artea, soziologia, ekologia, ekonomia... Zenbaki bakoitzean Joseba Larratxe Josevisky arkitektoaren komiki bat ere sartu zuten. Aldizkariaren formatua akademikoagoa bihurtu zen denborarekin. Euskarazko Uztaro aldizkari zientifikoaren bideari jarraituz Aldirik Dialnet, Latindex eta MIAR indize eta katalogo akademikoetan agertzea lortu zuen.

Argitalpenak 
 Gehiengoaren Hiria liburua, Jonander Agirrerekin batera idatzia.

 Hainbat artikulu idatzi ditu, hala Aldiri aldizkarian nola beste aldizkari zientifiko batzuetan argitaratuak.

Sariak eta errekonozimenduak 
 2018: Elhuyar sorkuntza-beka saria, Bastartak! proiektuarekin.
 2021: Elhuyar sorkuntza-beka saria jaso zuen Jacek Markusiewicz lankide poloniarrarekin, "15 minutuko hiria, 45 minutuko lurraldea. Euskal kartografia garaikideak" lanarengatik. Urbanismoarekin lotura duen kezka garaikide bat azaleratzen du lanak, eta gizartean gogoeta egiteko baliagarria izan daitekeela azaldu zuen epaimahaiak.

Erreferentziak

Ikus, gainera 
 Donostiako Arkitektura Goi Eskola Teknikoa
 Udako Euskal Unibertsitatea

Kanpo estekak 
 Ander Gortazar. Google Scholar. (100 artikulu zientifiko arkitekturaz-eta)
 Aldiri bloga (UEU)
 Arkitektura Hiztegia (EHUren zerbitzarian, TikiWiki MediaWiki pean)

Donostiako arkitektoak
Euskal Herriko Unibertsitateko ikasleak
Udako Euskal Unibertsitatea
Kataluniako Unibertsitate Politeknikoko ikasleak